PADOMES LĒMUMS (ES) 2019/433

(2018. gada 20. februāris)

par nostāju, kas Eiropas Savienības vārdā jāieņem Asociācijas komitejas sanāksmē īpašā sastāvā tirdzniecības jautājumu risināšanai, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, attiecībā uz nolīguma XXVIII-A pielikuma (Finanšu pakalpojumiem piemērojamie noteikumi), XXVIII-B pielikuma (Telesakaru pakalpojumiem piemērojamie noteikumi) un XXVIII-D pielikuma (Starptautisko jūras pārvadājumu jomā piemērojamie noteikumi) atjaunināšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. panta 4. punkta pirmo daļu saistībā ar 218. panta 9. punktu,

ņemot vērā Eiropas Komisijas priekšlikumu,

tā kā:

(1) Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses, (“nolīgums”) Savienības vārdā tika noslēgts saskaņā ar Padomes Lēmumu (ES) 2016/839 (1) un stājās spēkā 2016. gada 1. jūlijā.

(2) Kopš nolīguma sarunu noslēgšanas 2013. gada jūnijā ir tikuši grozīti vai atcelti vairāki Savienības tiesību akti, kas uzskaitīti nolīguma XXVIII-A pielikumā (Finanšu pakalpojumiem piemērojamie noteikumi), XXVIII-B pielikumā (Telesakaru pakalpojumiem piemērojamie noteikumi) un XXVIII-D pielikumā (Starptautisko jūras pārvadājumu jomā piemērojamie noteikumi) (“pielikumi”). Tādēļ, lai nodrošinātu Moldovas Republikas tiesību aktu pienācīgu tuvināšanu ES tiesību aktiem, tiem būtu jāpievieno virkne tiesību aktu, ar kuriem īsteno, groza, papildina vai aizstāj minētajos pielikumos uzskaitītos tiesību aktus, un būtu jāgroza daži termiņi, lai ņemtu vērā progresu, ko Moldovas Republika līdz šim jau guvusi minētās tuvināšanas procesā.

(3) Ievērojot ES un Moldovas Republikas Asociācijas padomes Lēmumu Nr. 3/2014 (2), Asociācijas komitejas sanāksme īpašā sastāvā tirdzniecības jautājumu risināšanai (“Komiteja”) var atjaunināt vai grozīt konkrētus nolīguma pielikumus.

(4) Komitejai ir jāpieņem lēmumi, ar ko atjaunina pielikumus. Šādi lēmumi Savienībai ir saistoši.

(5) Ir lietderīgi noteikt nostāju, kas Savienības vārdā jāieņem Komitejā attiecībā uz pielikumu atjaunināšanu.

(6) Tādēļ Savienības nostājas Komitejā pamatā vajadzētu būt pievienotajiem lēmumu projektiem,

IR PIEŅĒMUSI ŠO LĒMUMU.

1. pants Nostājas, kas Savienības vārdā ir jāieņem Komitejā, pamatā ir šādi lēmumu projekti, kas pievienoti šim lēmumam: a) ES un Moldovas Republikas Asociācijas komitejas sanāksmes īpašā sastāvā tirdzniecības jautājumu risināšanai lēmums attiecībā uz nolīguma XXVIII-A pielikuma (Finanšu pakalpojumiem piemērojamie noteikumi) atjaunināšanu; b) ES un Moldovas Republikas Asociācijas komitejas sanāksmes īpašā sastāvā tirdzniecības jautājumu risināšanai lēmums attiecībā uz nolīguma XXVIII-B pielikuma (Telesakaru pakalpojumiem piemērojamie noteikumi) atjaunināšanu; c) ES un Moldovas Republikas Asociācijas komitejas sanāksmes īpašā sastāvā tirdzniecības jautājumu risināšanai lēmums attiecībā uz nolīguma XXVIII-D pielikuma (Starptautisko jūras pārvadājumu jomā piemērojamie noteikumi) atjaunināšanu.

2. pants Šis lēmums ir adresēts Komisijai.

Briselē, 2018. gada 20. februārī Padomes vārdā – priekšsēdētājs V. GORANOV

(1) Padomes Lēmums (ES) 2016/839 (2016. gada 23. maijs) par to, lai Eiropas Savienības vārdā noslēgtu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses (OV L 141, 28.5.2016., 28. lpp.).

(2) ES un Moldovas Republikas Asociācijas padomes Lēmums Nr. 3/2014 (2014. gada 16. decembris) par atsevišķu Asociācijas padomes pilnvaru deleģēšanu Asociācijas komitejai īpašā sastāvā tirdzniecības jautājumu risināšanai (OV L 110, 29.4.2015., 40. lpp.).